कानपुर देहात. समय बदल गया लोग बदल गए है, हमारा देश 21वीं सदी में चल रहा है, जहां पाश्चात्य सभ्यता का प्रभाव भी भरपूर दिख रहा है। एक नए भारत का उदय हो चुका है लेकिन आज भी लोगों में अशिक्षा और अंधविश्वास पनप रहा है। ऊंच नीच छुआ छूत का बुखार अभी भी लोगों पर चढ़ा हुआ है। यहां लोग आज भी छुआ छूत को मानने में विश्वास रखते है। जिसकी एक बानगी कानपुर देहात रसूलाबाद क्षेत्र में देखने को मिली, जहां नारखुर्द गांव में भागवत पंडाल में आरती के लिए आई अनुसूचित वर्ग की महिला की थाल छीनकर फेंक दी गयी और महिला को वहां से भगा दिया गया।

जिसके बाद दलित महिला ने थाने जाकर पांच लोगों के खिलाफ सार्वजनिक रूप से अपमानित करने, जातिसूचक अपशब्दों के प्रयोग व धमकी देने का आरोप लगा पुलिस को तहरीर दी। हालांकि रसूलाबाद पुलिस ने आरोपियों पर मुकदमा दर्ज कर जांच शुरू कर दी है। वही दलित महिला ने हिन्दू होने के चलते मंदिर में पूजा न करने देने पर मुस्लिम धर्म अपनाने की धमकी भी दी।

मामला कानपुर देहात के नारखुर्द गांव का है, जहां गांव में भागवत कथा का कार्यक्रम चल रहा था। इसी गांव की रहने वाली अनुसूचित वर्ग की महिला जय देवी पत्नी बबलू की माने तो गांव में हर साल भागवत कथा का आयोजन किया जाता है।

इस बार भी गांव में भागवत कथा हुई। हर साल की तरह वह भी भागवत कथा सुनने गई थी। जब आरती का समय आया तो सभी लोग भागवत में आरती कर रहे थे। इसलिए वह भी आरती करने के लिए थाल में प्रसाद, फूल, घी का दीपक आदि लेकर व्यास गद्दी पर पहुंची तो भागवत कथा का आयोजन करा रहे गांव के ही नरेंद्र पांडेय, अजय पांडेय, रोहित कुमार, अंबिका प्रसाद, चंद्रशेखर आदि वहां मौजूद लोगों ने उसकी थाली छुड़ाकर दूर फेंक दी। और जातिसूचक अपशब्द कहने के साथ उसको जान से मारने की धमकी भी दी।

वही पीड़ित महिला ने बताया कि हम हिन्दू है, हिन्दू होने नाते मंदिर की पूजा करेंगे न कि मस्जिद की करेंगे। अगर हमें मंदिर में पूजा करने का अधिकार नहीं तो हम हिंदू धर्म की अपनाएंगे। उसने कहा कि उसे अगर पूजा करने से रोका जाएगा तो वो मजबूर होकर मुस्लिम धर्म अपना लेगी। इसके बाद पीड़ित महिला थाने पहुंची और 5 लोगों के खिलाफ मुकदमा दर्ज कराया है। वही पुलिस कप्तान रतनकांत पांडेय ने बताया कि महिला को भागवत में आरती करते समय कुछ लोगों द्वारा थाली फेंककर अपमानित किया गया था। महिला की शिकायत पर 5 लोगों के खिलाफ मुकदमा दर्ज कराया गया है। इस प्रकरण की जांच कराई जा रही है, जांच रिपोर्ट के अनुसार आगे की कार्रवाई की जायेगी।